CELEX: 32016R1618
Language: lt
Date: 2016-09-08 00:00:00
Title: 2016 m. rugsėjo 8 d. Komisijos reglamentas (ES) 2016/1618, kuriuo dėl I ir IV priedų pritaikymo iš dalies keičiamas Europos Parlamento ir Tarybos reglamentas (EB) Nr. 2003/2003 dėl trąšų (Tekstas svarbus EEE)

9.9.2016   
            
            
               LT
            
            
               Europos Sąjungos oficialusis leidinys
            
            
               L 242/24
            
         KOMISIJOS REGLAMENTAS (ES) 2016/1618
   2016 m. rugsėjo 8 d.
   kuriuo dėl I ir IV priedų pritaikymo iš dalies keičiamas Europos Parlamento ir Tarybos reglamentas (EB) Nr. 2003/2003 dėl trąšų
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 13 d. Europos Parlamento ir Tarybos reglamentą (EB) Nr. 2003/2003 dėl trąšų (1), ypač į jo 31 straipsnio 1 ir 3 dalis bei 29 straipsnio 4 dalį,
   kadangi:
   
               (1)
            
            
               buvo pateikta prašymų pagal Reglamento (EB) Nr. 2003/2003 31 straipsnio 2 dalį įtraukti į to reglamento I priedą tam tikras trąšas;
            
         
               (2)
            
            
               [S,S]-etilendiamino-di-gintaro rūgštis (toliau – [S,S]-EDDS) – organinis mikroelementų kompleksonas. [S,S]-EDDS rūgštimi chelatinta geležis naudojama dekoratyvinių augalų ir vejų geležies trūkumui kompensuoti ir nuo geležies chlorozės. Ji sparčiai skaidosi, todėl pavojus, kad bus išplauta iš dirvožemio į gruntinį vandenį, yra nedidelis; be to, ji visai suardoma ir nėra toksiška nei žinduoliams, nei vandens organizmams;
            
         
               (3)
            
            
               hepta-gliukono rūgštis (toliau – HGA) – organinis mikroelementų trąšų kompleksodaris. HGA yra veiksminga, biologiškai skaidi, itin stabili esant įvairioms pH vertėms ir labai tirpi vandenyje. HGA buvo leista daug metų naudoti Ispanijoje, o apie žalą aplinkai ar žmonių sveikatai pranešimų negauta;
            
         
               (4)
            
            
               [S,S]-EDDS ir HGA gamintojai per Vokietijos ir Ispanijos institucijas pateikė Komisijai prašymus įtraukti tas chemines medžiagas į Reglamento (EB) Nr. 2003/2003 I priedo patvirtintų organinių kompleksonų ir kompleksodarių sąrašą, kad [S,S]-EDDS ir HGA galėtų naudoti ūkininkai visoje Sąjungoje. Šio reglamento I priede nurodytos [S,S]-EDDS ir HGA atitinka Reglamento (EB) Nr. 2003/2003 14 straipsnyje nustatytus reikalavimus. Todėl jos turėtų būti įtrauktos į to reglamento I priedo patvirtintų organinių kompleksonų ir kompleksodarių sąrašą;
            
         
               (5)
            
            
               [S,S]-EDDS ir HGA nustatyti yra parengti analizės metodai, todėl šie metodai turėtų būti įtraukti į Reglamento (EB) Nr. 2003/2003 IV priedą, siekiant palengvinti valstybių narių pagal to reglamento 29 straipsnį vykdomą kontrolę. Iš paantraštės, skirtos 11 serijos metodų aprašymui, turėtų būti aišku, kad HGA yra kompleksodaris;
            
         
               (6)
            
            
               Komisijos reglamentu (ES) Nr. 1257/2014 (2) į Reglamento (EB) Nr. 2003/2003 I priedą buvo įrašytas N-butil-tiofosforo triamido (NBPT) ir N-propil-tiofosforo triamido (NPPT) reakcijos mišinys. Neseniai atlikti tyrimai parodė, kad galima tikėtis, jog išmetamo amoniako kiekio sumažinimas naudojant reakcijos mišinį arba vien tik šių dviejų medžiagų mišinį labai nesiskirs. Todėl įrašas turėtų būti iš dalies pakeistas, kad tokio mišinio gamintojai galėtų pasirinkti vieną iš šių gamybos būdų;
            
         
               (7)
            
            
               todėl Reglamentas (EB) Nr. 2003/2003 turėtų būti atitinkamai iš dalies pakeistas;
            
         
               (8)
            
            
               siekiant užtikrinti, kad [S,S]-EDDS taikomą analizės metodą, kuris šiuo metu yra tvirtinamas, paskelbtų Europos standartizacijos komitetas, prieš pradedant taikyti nuostatą dėl [S,S]-EDDS įtraukimo į Reglamento (EB) Nr. 2003/2003 I priedą ir šios rūšies trąšoms skirto naujojo analizės metodo įtraukimo į to reglamento IV priedą, turėtų būti nustatytas pagrįstas laikotarpis;
            
         
               (9)
            
            
               šiame reglamente nustatytos priemonės atitinka Reglamento (EB) Nr. 2003/2003 32 straipsniu įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Pakeitimai
   Reglamentas (EB) Nr. 2003/2003 iš dalies keičiamas taip:
   
               1)
            
            
               I priedas iš dalies keičiamas pagal šio reglamento I priedą.
            
         
               2)
            
            
               IV priedas iš dalies keičiamas pagal šio reglamento II priedą.
            
         2 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Tačiau I priedo 1 punktas ir II priedo 2 punktas taikomi nuo 2017 m. liepos 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. rugsėjo 8 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 304, 2003 11 21, p. 1.
   
      (2)  2014 m. lapkričio 24 d. Komisijos reglamentas (ES) Nr. 1257/2014, kuriuo iš dalies keičiami Europos Parlamento ir Tarybos reglamento (EB) Nr. 2003/2003 dėl trąšų I ir IV priedai (OL L 337, 2014 11 25, p. 53).
   
      I PRIEDAS
      Reglamento (EB) Nr. 2003/2003 I priedas iš dalies keičiamas taip:
      
                  1)
               
               
                  E.3.1 skirsnio lentelėje įrašomas šis įrašas:
                  
                              „12
                           
                           
                              [S,S]-etilendiamino-di-gintaro rūgštis
                           
                           
                              [S,S]-EDDS
                           
                           
                              C10H16O8N2
                              
                           
                           
                              20846–91–7“
                           
                        
            
                  2)
               
               
                  E.3.2 skirsnio lentelėje įrašomas šis įrašas:
                  
                              „2
                           
                           
                              Hepta-gliukono rūgštis
                           
                           
                              HGA
                           
                           
                              C7H14O8
                              
                           
                           
                              23351–51–1“
                           
                        
            
                  3)
               
               
                  F.2 skirsnio lentelėje 3 įrašas pakeičiamas taip:
                  
                              „3
                           
                           
                              N-butil-tiofosforo triamido (NBPT) ir N-propil-tiofosforo triamido (NPPT) mišinys (santykis 3:1 (1))
                              Reakcijos mišinys:
                              EC Nr. 700–457–2
                              NBPT/NPPT mišinys:
                              
                                           
                                       
                                       
                                          NBPT: ELINCS Nr. 435–740–7
                                       
                                    
                                           
                                       
                                       
                                          NPPT: CAS Nr. 916809–14–8
                                       
                                    
                           
                              Mažiausiai: 0,02
                              Daugiausiai: 0,3
                           
                           
                               
                           
                           
                               
                           
                        
            
         (1)  NPPT dalies nustatytas leistinas nuokrypis: 20 %.“
   
   
      II PRIEDAS
      Reglamento (EB) Nr. 2003/2003 IV priedas iš dalies keičiamas taip:
      
                  1)
               
               
                  B skirsnyje antraštės „11 serijos metodai“ paantraštė „Kompleksonai“ pakeičiama paantrašte „Kompleksonai ir kompleksodariai“.
               
            
                  2)
               
               
                  B skirsnyje įrašomas šis 11.9 metodas:
                  
                     „[S,S]-EDDS nustatymas
                  
                  
                     EN 13368–3: 3 dalis. Trąšos. Kompleksonų nustatymas trąšose chromatografijos metodu. [S,S]-EDDS nustatymas jonų poros chromatografijos metodu.
                  
                  Šis analizės metodas išbandytas atliekant tarplaboratorinį tyrimą.“
               
            
                  3)
               
               
                  B skirsnyje įrašomas šis 11.10 metodas:
                  
                     „HGA nustatymas
                  
                  
                     EN 16847: Trąšos. Kompleksonų nustatymas trąšose. Hepta-gliukono rūgšties nustatymas chromatografijos metodu.
                  
                  Šis analizės metodas išbandytas atliekant tarplaboratorinį tyrimą.“